Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 3 Pv 307/12/6601	Banská Bystrica, 12.2.2013
EEČ : 2-45-19-2013

U Z N E S E N I E

Trestná vec:	obvinený XXXXX  
Prečin:	Výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Banská Bystrica
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodenými:
1.	XXXXX 
	sídlo organizácie: XXXXX, 
2.	XXXXX 
	sídlo organizácie: XXXXX
3.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: mzdová účtovníčka
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 881,90 €,  z toho suma vo výške 735,80 € v prospech  poškodenej XXXXX uhradená v dňoch 26.10.2012 a 14.01.2013, v prospech poškodeného XXXXX vo výške 32,24 € uhradená dňa 23.10.2012,  v prospech  poškodeného XXXXX XXXXX vo výške 76,96 € uhradená dňa 26.10.2012 a v prospech poškodeného XXXXX  vo výške 36,90 €, uhradená dňa 25.10.2012.  
b.	Peňažná suma určená na všeobecne prospešné účely: 100,00 € 
c.	Konkrétny adresát peňažnej sumy určenej na všeobecne prospešné účely: XXXXX 
d.	Suma odovzdaná štátu na peňažnú pomoc obetiam trestnej činnosti: 100,00 € 
a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Útvar vojenskej polície Banská Bystrica pod spisovou značkou XXXXX
	dňa 14.04.2012 v čase okolo 04.00 h na mieste verejne prístupnom v bare XXXXX v XXXXX fyzicky napadol poškodenú  XXXXX, nar. XXXXX, trvale bytom  XXXXX,  XXXXX a to tak,  že ju  dvakrát udrel  päsťou pravej ruky do oblasti tváre, čím jej spôsobil  zranenia s dobou liečenia, podľa znaleckého posudku, v trvaní 6 dní, čím takto spôsobil XXXXX škodu   súvisiacu s vynaloženými nákladmi na poskytnutú zdravotnú starostlivosť na liečenie poškodenej XXXXX  vo výške 32,24 €,   škodu spoločnosti  XXXXX  s.r.o. so sídlom  XXXXX, ul. XXXXX vo výške 76,96 € a škodu  XXXXX XXXXX vo výške 36,90 €  v súvislosti s úhradou náhrady príjmu počas práceneschopnosti poškodenej XXXXX 
Odôvodnenie: 
	Poverený príslušník Útvaru vojenskej polície Banská Bystrica  uznesením podľa § 206 ods. 1 Tr.por., zo dňa 09.08.2012  vzniesol  obvinenému  des. XXXXX, nar. XXXXX obvinenie pre prečin výtržníctva podľa § 364 ods.1 Tr.zák.  na tom skutkovom základe ako je uvedené v predmetnom uznesení.

	Po  skončení prípravného konania mi poverený príslušník VP predložil vyšetrovací spis spolu s návrhom na schválenie  zmieru. Preskúmaním veci som dospel k záveru, že zabezpečené dôkazy  v celom rozsahu preukazujú, že obvinený XXXXX sa dopustil trestnej činnosti kladenej mu za vinu, pričom som zároveň dospel k záveru, že v danej veci prichádza do úvahy  postup podľa § 220 Tr.por., a preto som v zmysle  §  3 ods. 2 zák.č. 550/2003 Z.z. o probačných a mediačných úradníkoch udelil súhlas dozorujúceho prokurátora na vykonanie úkonov mediácie a spisový materiál bol  s príslušným pokynom zaslaný mediačnej a probačnej úradníčke na Okresný súd v Banskej Bystrici.

	Dňa 01.02.2013 bola na tunajšiu prokuratúru doručená správa o  výsledku mediácie  z Okresného súdu Banská Bystrica, u ktorej  zisťujem, že probačná a mediačná úradníčka Okresného súdu v Banskej Bystrici vykonala pokus  o mediáciu smerujúcu k dohode medzi obvineným XXXXX a poškodenými  XXXXX, XXXXX a.s. XXXXX v zast. XXXXX a spoločnosťou XXXXX s.r.o. XXXXX. v zast. XXXXX  konateľom spoločnosti.  Dňa 14.01.2013 bol  na vyššie uvedenom súde v zmysle § 220 a nasl. Tr.por. uzatvorený zmier, v  rámci ktorého  obvinený XXXXX vyhlásil, že skutok, pre ktorý je stíhaný spáchal,   súčasne udelil súhlas k mediácii, svoje  konanie úprimne oľutoval. Tak isto všetci poškodení súhlasili  s  mediácou a tak isto súhlasili s uzatvorením zmieru. Predmetom zmierovacieho konania boli aj  náhrady škody, pričom náhrada škody vo vzťahu k poškodenému XXXXX XXXXX vo výške 76,96 € bola obvineným uhradená v rámci prípravného konania  dňa 26.10.2012 v plnej výške a  splnomocnený zástupca  Bc, XXXXX si ďalšie nároky neuplatnil,  vo vzťahu k poškodenému XXXXX XXXXX,  vo výške  32,24 € bola uhradená v rámci prípravného konania dňa 23.10.2012 a splnomocnený zástupca XXXXX si ďalšie nároky neuplatnila a  vo vzťahu k poškodenej XXXXX vo výške 235,80 € (bolestné vyčíslené podľa znaleckého posudku) bola uhradená v rámci prípravného konania dňa 26.10.2012 a zároveň v deň konania mediácie, t.j. 14.01.2013, bola doplatená škoda vo výške 500,- €, pričom  poškodená si ďalšie nároky neuplatnila.  

	 V rámci zmierovacieho konania obvinený XXXXX sa zaviazal na účet Okresnej prokuratúry v Banskej Bystrici  vložiť peňažnú sumu určenú na všeobecne prospešné účely vo výške 200,- €, pričom obvinený v zmysle § 224 Tr.por. stanovil za adresáta peňažnej sumy určenej  na všeobecne prospešné účely XXXXX v Tatrabanke, pobočka  Banská Bystrica. Zo sumy 200,- € patrí štátu na peňažnú pomoc poškodeným trestnými  činmi 50 %, t.j. 100,-€ a ďalších 50 %, t.j. 100,- € vyššie uvedenému športovému klubu.  Súčasťou spisového materiálu je aj potvrdenie, z ktorého vyplýva, že uvedená čiastka  200,- € je pripísaná na účet tunajšej prokuratúry.  

	Ďalej je potrebné uviesť, že poškodený XXXXX, v zast. splnomocneným zástupcom XXXXX, tak isto  vo svojej výpovedi zo dňa 20.11.2012  súhlasil s uzatvorením zmieru, pričom  sa k trestnému konaniu nepripojil a nežiadal náhradu škody, nakoľko táto bola obvineným XXXXX  uhradená v plnej výške  t.j. 36,90 €. V zmysle § 222 Tr.por. mám za to, že uvedené spĺňa podmienky na uzatvorenie zmieru.

	Z uvedeného je teda zrejmé, že  obvinený  všetkým poškodeným  uhradil náhradu škody a to vo výške v akej  si ju v  rámci prípravného konania a  pred mediačnou úradníčkou uplatnili  poškodení a ďalej, že  dňa 14.01.2013 bol  na  Okresnom súde v Banskej Bystrici  uzatvorený zmier. Obvinený tak isto na účet tunajšej prokuratúry, prostredníctvom bankového prevodu uhradil  sumu vo výške 200,- € na všeobecne prospešné účely.

	Podľa § 220 od. 1 Tr.por. v konaní o prečine, na  ktorý zákon ustanovuje trest odňatia   slobody, ktorého horná hranica neprevyšuje 5 rokov, môže  prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený:
a) vyhlási, že spáchal skutok, za ktorý je stíhaný,  a nie sú odôvodnené pochybnosti o tom,  že jeho vyhlásenie bolo  vykonané slobodne, vážne a určito, 
b) nahradil škodu pokiaľ bola trestným činom spôsobená, alebo  urobil iné opatrenia na náhradu škody, alebo inak odstránil ujmu vzniknutú trestným činom, a
c) zložil na účet  súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely,  a  táto peňažná suma nie je zrejme neprimeraná závažnosti spáchaného trestného činu 
a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

	Podľa § 224 ods. 1 Tr.por. peňažnú sumu na všeobecno prospešné účely možno určiť obciam a iným právnickým osobám so sídlom na  území Slovenskej republiky na financovanie vedy,  vzdelania, kultúry, školstva, požiarnej ochrany, podporu a ochranu mládeže, sociálne, zdravotnícke, ekologické, humanitné, charitatívne účely,  registrovaným cirkvám  a náboženským  spoločnostiam, športovým a telovýchovným spoločnostiam, ako aj  štátu na peňažnú pomoc poškodeným podľa osobitného zákona. 

	Podľa § 224 ods.2  Tr.por. z peňažnej sumy určenej na všeobecne prospešné účely musí obvinený určiť  aspoň 50 % štátu  na peňažnú  pomoc  poškodeným podľa osobitného zákona.

	S prihliadnutím na všetky zistené skutočnosti mám za to, že v danej veci sú splnené všetky podmienky odôvodňujúce schválenie zmieru podľa § 220 Tr.por. Obvinený a poškodení  súhlasili s jeho schválením,  obvinený vyhlásenie vykonal slobodne a určito,  poškodeným bola nahradená škoda  vo výške nimi požadovanej, obvinený  súčasne  zložil na prokuratúre peňažnú sumu určenú na všeobecne prospešné účely, ktorá zrejme nie je neprimeraná závažnosti spáchanej trestnej činnosti, a vzhľadom na dotknutý verejný záujem a na osobu obvineného,  s prihliadnutím na jeho osobné a majetkové pomery možno považovať takýto spôsob rozhodnutia za  dostačujúci. Tak isto mám za to, že z vychádzajúc z osobných dokladov obvineného (doposiaľ nebol trestne a  ani  priestupkovo stíhaný), ako aj  vzhľadom na  okolnosti, za  akých k činu došlo,  jeho následky a dotknutý verejný záujem, mám za to, že takýto spôsob rozhodnutia je dostačujúci.  

	Podľa § 215 ods. 1 písm. g) Tr.por. prokurátor zastaví trestné stíhanie ak sa  schváli zmier medzi obvineným a poškodenými.

	Vzhľadom na vyššie uvedené som rozhodol tak, ako je to uvedené vo výrokovej časti tohto uznesenia. 
Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Ondrej Tomko
prokurátor